Søren Søndergaard (EL), 1997-11-06:
Jeg synes ikke, man kan klandre Dansk Folkeparti og Fremskridtspartiet for, at de endnu en gang fremsætter det her lovforslag.
Og hvorfor kan man så ikke det?
Ja, det kan man jo ikke, fordi vi har en række andre eksempler på, at Dansk Folkeparti og Fremskridtspartiet har fremsat de mest, jeg vil næsten sige hårrejsende forslag, men hvor de for et par år siden stod fuldstændig alene med dem, får de nu direkte stemmemæssig opbakning fra Venstre og De Konservative og hen ad vejen såmænd også fra en del af eller måske endda hele Socialdemokratiet, når det gælder argumenterne. Så jeg kan da godt forstå, at Dansk Folkeparti og Fremskridtspartiet genfremsætter forslaget.
Og med den holdning, der blæser hos Venstre og De Konservative, er det vel kun et spørgsmål om tid, før også Venstre og De Konservative tilslutter sig det her forslag.
Jeg vil derudover komme med et par enkelte kommentarer til forslaget:
Ud over at jeg er uenig i tankegangen i forslaget, bygger det på den logiske brist, at man antager, at mindretal kan få stor indflydelse ved at være tungen på vægtskålen, men det er forkert; mindretal kan kun få stor indflydelse, hvis de ligger på midten; mindretal får ikke stor indflydelse, hvis de ligger ude på yderfløjene.
Og hvis indvandrere og flygtninge danner partier, der får stor indflydelse, men i øvrigt ligger på den politiske midte, ligger omkring det center, hvor det vipper, så vil det jo ikke gøre den store forskel, og så er det jo altså ikke noget særligt problem, og derfor er det ulogisk at tage det op som et problem.
For det andet bygger det på en overdrivelse.
I forslaget hedder det nemlig, at i Københavns Kommune og i en række andre storkøbenhavnske kommuner er udlændingekoncentrationen så markant, at der er blevet lavet særlige indvandrerlister med det erklærede formål at varetage udlændinges interesser.
Hvor mange stemmer fik de så?
Men det er selvfølgelig naturligt, at de ikke gør det, for hvis de gjorde det, ville de jo konstatere, at det bygger på en vild overdrivelse, for desværre er problemet det, at i forhold til deres andel af befolkningen er der alt for få udenlandske statsborgere, som opstiller til kommunale valg.
Det kan man konstatere ved at slå op i de statistiske oplysninger over, hvor mange der opstiller i forhold til, hvor mange der er i den danske befolkning.
Og så er der en tredje ting:
I forslaget står der, at EU-borgere og nordiske statsborgere ikke skal have frataget deres stemmeret, men kun tredjelandes statsborgere, og det er jo et paradoks, for hvorfor skal f.eks. en spanier eller en portugiser og måske snart en polak have stemmeret i Danmark, når en svejtser ikke skal?
Det synes jeg er underligt.
Jo, de to EU-modstanderpartier forklarer det på denne måde: Med dette lovforslag banes vejen for, at danskerne kan genvinde noget af de senere års tabte suverænitet
, men når EU-borgernes valgret og valgbarhed opretholdes, er det under hensyn til, at en ophævelse ville stride mod EU-retten. Gud Fader bevar mig vel!
Her har vi to modstanderpartier, som vil bekæmpe EU og have Danmark ud af EU, og hvor standser de så?
De standser, når EU-retten anfægtes.
Man vil altså kun bekæmpe EU, så længe man har EU-retten på sin side!
Det er et kyllingeforslag, og det fortjener ikke at blive vedtaget.